Ζητούν μεμονωμένη κατοικία για Ακάμα

Για 28 χρόνια τώρα έχει εκμηδενιστεί η αξία των περιουσιών για όλη την ενταγμένη περιοχή στη Ζώνη Προστασίας Natura 2000 της χερσονήσου Ακάμα σύμφωνα με τον Σύνδεσμο Ιδιοκτητών Γης στον Ακάμα. Προς το σκοπό αυτό οι Ακαμίτες, με επιστολή τους προς τον πρόεδρο του Πολεοδομικού Συμβουλίου ζητούν ως αντισταθμιστικό μέτρο να επιτραπεί με ειδική ρύθμιση η μεμονωμένη κατοικία και επέκταση των οικιστικών και παραθεριστικών ζωνών γύρω από τα χωριά του Ακάμα.





Κάνοντας αναφορά στην έκθεση εκπόνησης του Τοπικού Σχεδίου που αφορά οκτώ κοινότητες της χερσονήσου του Ακάμα, ο Σύνδεσμος Ιδιοκτητών Γης στον Ακάμα υπέβαλε τις εισηγήσεις σε σχέση με τις περιουσίες που επηρεάζονται από την κήρυξη της περιοχής Natura 2000, η οποία εμπίπτει στο υπό εκπόνηση Τοπικό Σχέδιο.Όπως σημειώνουν οι ιδιοκτήτες γης, το 1989 επιβλήθηκαν στην περιοχή περιορισμοί, οι οποίοι εκμηδένισαν την αξία των ιδιωτικών κτημάτων και στέρησαν από τους ιδιοκτήτες τη δυνατότητα αξιοποίησης των περιουσιών τους. Υποστηρίζουν δε ότι οι περιορισμοί αυτοί επιβλήθηκαν με στόχο την προστασία του περιβάλλοντος χωρίς όμως προηγουμένως να γίνει σοβαρή επιστημονική μελέτη των μέτρων που πραγματικά απαιτούνται.Τονίζουν ότι επεβλήθηκε καθολική απαγόρευση της οποιασδήποτε ανάπτυξης σε μια περιοχή πέραν των 100 τετραγωνικών χιλιομέτρων (Λευκή Ζώνη και Ακτές και Περιοχές Προστασίας της Φύσης) και για μία χρονική περίοδο 28 χρόνων.

ΔΙΑΒΑΣΤΕ ΕΠΙΣΗΣ:

Μετά την κήρυξη της χερσονήσου σε περιοχή του δικτύου Natura 2000 και τη διεξαγωγή της μελέτης του Διαχειριστικού Σχεδίου, διαφάνηκαν οι πραγματικές ανάγκες προστασίας και τον Ιανουάριο 2016 το Υπουργικό Συμβούλιο αποφάσισε:



1) Να εφαρμόσει άμεσα τα «Μέτρα Διατήρησης και Προστασίας της Περιοχής», καθώς και τα «Μέτρα Ανάδειξης την Περιοχής και Εξυπηρέτησης των Επισκεπτών» όπως αυτά περιλαμβάνονται στο Διαχειριστικό Σχέδιο του Ιουνίου 2014.



2) Να κηρύξει σε Εθνικό Δασικό Πάρκο όλη τη δασική και κρατική γη που εμπίπτει εντός των ορίων του δικτύου Natura 2000.



Ως εκ τούτου τα ιδιωτικά κτήματα, τα οποία εμπίπτουν εντός της περιοχής Natura 2000 εξαιρούνται από το Εθνικό Δασικό Πάρκο και μπορούν να αποκτήσουν αναπτυξιακά δικαιώματα εκτός των ιδιωτικών κτημάτων ή το μέρος τους, τα οποία αποτελούν Ζώνες Υψηλής Προστασίας, όπως αυτές περιγράφονται και καθορίζονται στο Διαχειριστικό Σχέδιο και περιλαμβάνονται στα «Μέτρα Διατήρησης και Προστασίας της Περιοχής».



Έχοντας ως δεδομένο την εν λόγω απόφαση του Υπουργικού Συμβουλίου, ο σύνδεσμος ιδιοκτητών του Ακάμα έχει την άποψη ότι εκτός από τις πιο πάνω περιοχές, τα ιδιωτικά κτήματα να ενταχθούν σε ζώνες ανάπτυξης. Σημειώνει ότι αυτό που θα απαιτείται για τυχόν προτεινόμενες αναπτύξεις των ιδιωτικών κτημάτων είναι η εφαρμογή των διαδικασιών που προβλέπονται από την Ευρωπαϊκή Οδηγία και Κυπριακή Νομοθεσία για αναπτύξεις εντός των περιοχών Natura. Υπογραμμίζει ότι βασική αρχή και προϋπόθεση της Οδηγίας 92/43/ΕΚ της Ευρωπαϊκής Ένωσης για τις περιοχές Natura 2000 ότι ο σχεδιασμός διαχείρισης πρέπει να γίνεται εκτός των άλλων «λαμβάνοντας υπόψη τις οικονομικές, κοινωνικές και πολιτιστικές απαιτήσεις, καθώς και τις περιφερειακές και τοπικές ιδιομορφίες».



30.000 ημερήσιοι επισκέπτες



Αίτημα των ιδιοκτητών γης είναι όπως όλα τα παραλιακά κτήματα ενταχθούν σε τουριστικές ζώνες με συντελεστές δόμησης που να είναι βιώσιμοι, αφού αυτός είναι και ο μοναδικός και φυσιολογικός τρόπος ανάπτυξής τους και όπως για όλα τα υπόλοιπα κτήματα εφαρμοστούν οι ζώνες που ίσχυαν μέχρι την επιβολή των περιοριστικών μέτρων που εκμηδένισαν την αξία τους.



Ζητούν ακόμα όπως, το Τοπικό Σχέδιο, θα πρέπει επίσης να υιοθετήσει και συμπεριλάβει το οδικό δίκτυο εντός της περιοχής Natura 2000, όπως αυτό προτείνεται από το Διαχειριστικό Σχέδιο.



Δεδομένου ότι ένας πολύ μεγάλος αριθμός επισκεπτών (30.000 ημερήσιοι επισκέπτες όπως καταγράφεται στο προσχέδιο της Έκθεσης Εκπόνησης) χρησιμοποιεί αυτό το οδικό δίκτυο, δεν μπορεί παρά το δίκτυο αυτό να αποτελεί μέρος των δημόσιων συγκοινωνιών.

ΔΙΑΒΑΣΤΕ ΑΚΟΜΑ:

Ζητούν κέντρα και αναπτύξεις



Οι ιδιοκτήτες γης του Ακάμα υποστηρίζουν ότι θα πρέπει να δοθεί η δυνατότητα υλοποίησης μεγάλων και σύνθετων αναπτύξεων καθώς και εξειδικευμένων αναπτύξεων τόσο στο παραλιακό μέτωπο όσο και στην ενδοχώρα. Τέτοιες αναπτύξεις, επισημαίνουν, δεν πρέπει να περιορίζονται σε Πανεπιστημιακές Σχολές και Ερευνητικά Κέντρα όπως προτείνεται στην έκθεση εκπόνησης Τοπικού Σχεδίου, τα οποία είναι πολύ δύσκολο να υλοποιηθούν σε μια τόσο απομονωμένη περιοχή, αλλά πρέπει να καλύπτουν και άλλους τομείς όπως αθλητικά κέντρα, ποιοτικές ενιαίες τουριστικές αναπτύξεις, κέντρα ευεξίας κ.α. Τα έργα αυτά υλοποιούνται κατά κανόνα εκτός του πυρήνα και των ορίων ανάπτυξης και προσφέρουν μεγάλο αριθμό τόσο άμεσης όσο και έμμεσης απασχόλησης.



ΑΠΟΖΗΜΙΩΣΗ ΟΠΟΥ ΔΕΝ ΕΠΙΤΡΕΠΕΤΑΙ ΑΝΑΠΤΥΞΗ



Οι ιδιοκτήτες γης Ακάμα, κάνοντας αναφορά στα κτήματα στα οποία δεν θα επιτραπεί η ανάπτυξη, λόγω του ότι εμπίπτουν σε μεγάλο βαθμό μέσα στις Ζώνες Υψηλής Προστασίας, υποστηρίζουν ότι θα πρέπει να αποζημιωθούν άμεσα και χωρίς καθυστέρηση σύμφωνα με την απόφαση της 28ης Απριλίου 2009 που είναι το ελάχιστο αντιστάθμισμα για την ταλαιπωρία και στέρηση που υπέστησαν οι ιδιοκτήτες όλα αυτά τα χρόνια. Αυτό εξάλλου διαλαμβάνει και το Διαχειριστικό Σχέδιο.



Υπογραμμίζουν ότι η ολοκλήρωση του Πολεοδομικού Σχεδίου θα πρέπει να γίνει εντός του 2017 με βάση και την απόφαση του Υπουργικού Συμβουλίου του Ιανουαρίου 2016 με διαφάνεια και διάλογο με τις κοινότητες και επηρεαζόμενους ιδιοκτήτες γης.



«Με αυτό τον τρόπο μετά από 28 χρόνια αίρεται μια αδικία, η οποία ταλανίζει τους κατοίκους και ιδιοκτήτες της χερσονήσου και ταυτόχρονα μειώνει στο ελάχιστο δυνατό την υποχρέωση του κράτους για καταβολή τεραστίων ποσών αποζημιώσεων», αναφέρει χαρακτηριστικά ο πρόεδρος Δ.Σ. του Συνδέσμου Ιδιοκτητών γης Ακάμα, Σάββας Χατζημηνάς.

